**Kršiteljica reda i mira**

 Bila sam zdrava osoba koja se nije bojala liječnika ni pregleda jer nikad nisam imala nekih većih zdravstvenih problema. Jednog zimskog dana u našoj je školi bio zakazan sistematski pregled. Otišla sam misleći da je to samo rutinski pregled, no, liječnica se u jednom trenutku uozbiljila i rekla da će poslati dokument mojim roditeljima. U moj je život došla jedna, rekla bih, posebna gošća . Zašto posebna? Moje se razmišljanje u mnogočemu promijenilo. Mislim da je vrijeme da vam predstavim razlog moje promjene, ali i svojevrstan pokazatelj hrabrosti.

Štitnjača ili štitna žlijezda jedan je od stanara ljudskoga organizma smješten pri vrhu nebodera zvanog ljudsko tijelo, točnije, nalazi se na prednjoj strani vrata. Ta tridesetak grama teška žlijezda oblika slova H može poput tornada poharati i donijeti ozbiljne probleme u ljudsko tijelo. Hormoni štitnjače utječu na funkciju svih ostalih stanara ljudskoga tijela, svojih susjeda, pozitivno, ali i negativno. Bolesti štitnjače mogu se svrstati u dvije skupine: hipotireozu i hipertireozu. Hipotireoza je kada se naša draga štitnjača malo ulijeni i odluči ne stvarati dovoljno hormona, poznata i kao Hashimotov sindrom. Hipertireoza se događa kada imate hiperaktivnu i marljivu štitnjaču koja stvara i previše hormona. Takve lijene i previše marljive štitnjače imaju većinom osobe ženskoga spola, dok su one muškoga spola sramežljive i unutar prosjeka. Naša draga štitnjača utječe i na kilograme pa tako ljudi koji imaju hipotireozu mogu u kratkome vremenu dobiti puno kilograma, dok će oni s hipertireozom dobiti pohvale kako su baš lijepo smršavili. Načini liječenja su razni, od radioaktivnog joda, do tableta, i u krajnjem slučaju, operacije kojom se uklanja dio ili cijela štitna žlijezda. Osobe s hipotireozom do kraja života moraju piti tablete kako bi nadomjestile hormon koji im nedostaje. Koliko takav mali organ, jedan mali djelić čovjeka štete može učiniti? Mnogo. Svi znamo za rak, moždani i srčani udar. No, koliko smo upoznati s drugim svakodnevnim bolestima? Odgovor je malo. Ona, a pod ona mislim na kršiteljicu reda i mira, štitnjaču, utječe na cijeli vaš život i sve sustave organa. Zbog nekog većini nebitnog i nepoznatog organa dobijete cijeli niz problema koji niste ni znali da nešto tako malo može uzrokovati. Na primjer, tko bi mogao i pomisliti da višemjesečni umor, nervoza, opadanje kose, lupanje srca ili Bog zna što još može biti upravo od štitnjače. Moje je putovanje s gospođicom štitnjačom počelo početkom 2019. godine kada mi je utvrđena hipotireoza zbog čega sam se iste godine morala pozdraviti s njom. Naime, mjesecima sam bila umorna čim bih se probudila i čak i najmanji poslovi bili su nezamislivo naporni i umarajući. Što li sam sve prošla zbog nje. Išla sam redovito na snimanja, popila radioaktivni jod, čak su me boli iglama ne bi li se ona tvrdoglavica promijenila i popustila u namjeri da mi poremeti zdravlje. No, moja se usporena štitnjača nije htjela promijeniti nimalo, ostala je tvrdoglava do kraja.

Na kraju smo pozdravili i nju i njezinu tvrdoglavost i odlučili ju ispratiti iz moga tijela. Tako je sada stan u kojem je ona živjela prazan, no sjetim je se svakoga dana kad popijem tabletu koja bi nju trebala zamijeniti. Morala je otići u velikom stilu. Zapravo, moja sad već pokojna štitnjača ostavila je i nešto dobro za sobom, na vratu mi je ostavila trag koji i dvije godine kasnije rado gledam u ogledalu jer je on dokaz onoga što sam prošla i onoga što jesam. No, što je tu je, nisam tu da bih se žalila, već kako bih izrazila svoju sreću jer je to najveći zdravstveni problem koji sam imala. Što te ne ubije, ojača te. Mislim, mene je ojačalo, a štitnjača valjda nije imala sreće. Ups!

 Rebecca Mitrović, 2. OG